b'\n_START_ARTICLE_\nH\xc3\xb8je Taastrup Kirke\n_START_SECTION_\nSlaget mellem Knud og Svend i 1149\n_START_PARAGRAPH_\nI 1149 m\xc3\xb8dtes kongerne Knud 5. og Svend Grathe i et slag neden for den bakke, H\xc3\xb8je Taastrup Kirke ligger p\xc3\xa5. Saxo Grammaticus fort\xc3\xa6ller i Danmarks Kr\xc3\xb8nike, at Knud i 1149 angriber Sj\xc3\xa6lland ved at sejle en jysk fl\xc3\xa5de ned gennem Isefjord. Efter at have plyndret Roskilde drager Knud videre med sin h\xc3\xa6r mod "Hafn" (K\xc3\xb8benhavn), men i mellemtiden har Svend samlet en h\xc3\xa6r, som bliver sendt fra Sk\xc3\xa5ne til Sj\xc3\xa6lland. De to h\xc3\xa6re m\xc3\xb8des ved H\xc3\xb8je Taastrup Kirke. Det f\xc3\xb8rste sammenst\xc3\xb8d mellem de to h\xc3\xa6re falder ud til Knuds fordel, men begge konger frygter nu for deres liv og v\xc3\xa6lger at flygte. Det andet sammenst\xc3\xb8d mellem h\xc3\xa6rene bliver vundet af Svends sk\xc3\xa5nske soldater, som kalder Svend tilbage til H\xc3\xb8je Taastrup, s\xc3\xa5 han midt p\xc3\xa5 slagmarken kan blive udr\xc3\xa5bt som sejrherre. Knud flygter derefter med resterne af sin h\xc3\xa6r tilbage til Jylland.\n_START_SECTION_\nFredsforhandlingerne i 1658\n_START_PARAGRAPH_\nI 1658 blev fredsaftalen efter nederlaget til svenskerne i F\xc3\xb8rste Karl Gustav-krig forhandlet i H\xc3\xb8je Taastrup pr\xc3\xa6steg\xc3\xa5rd. De forhandlinger, der f\xc3\xb8rte til Freden i Roskilde, blev f\xc3\xb8rt i H\xc3\xb8je Taastrup Pr\xc3\xa6steg\xc3\xa5rd i dagene 16. til 18. februar 1658. Ved forhandlingerne var den danske konge, Frederik 3. repr\xc3\xa6senteret af rigshofmester Joakim Gersdorff og rigsr\xc3\xa5d Christen Skeel, mens den svenske konge var repr\xc3\xa6senteret af rigsr\xc3\xa5d Sten Nilsson Bielke og den danske overl\xc3\xb8ber Corfitz Ulfeldt. Aftalen blev f\xc3\xa6rdigforhandlet og underskrevet i Roskilde den 26. februar 1658.\n_START_SECTION_\nBiskop S\xc3\xb8ren Glud\n_START_PARAGRAPH_\nS\xc3\xb8ren S\xc3\xb8rensen Glud var pr\xc3\xa6st ved H\xc3\xb8je Taastrup Kirke 1648-1673. Han havde gennem sin hustru kontakt til hoffet og blev derved v\xc3\xa6rt for fredsforhandlinger mellem Danmark og Sverige forud for Freden i Roskilde. I 1673 udn\xc3\xa6ver kong Christian 5. S\xc3\xb8ren S\xc3\xb8rensen Glud til biskop i Viborg. Som biskop var S\xc3\xb8ren Glud med til at forfatte Danske Lovs 2. bog: Om Religionen og Geistligheden, og han var med til at d\xc3\xb8mme i skilsmissesagen mellem Marie Grubbe og \xc3\xa6gtemanden Palle Dyre. S\xc3\xb8ren Glud bekl\xc3\xa6dte bispes\xc3\xa6det i\xc2\xa0Viborg til sin d\xc3\xb8d i 1693.\n_START_SECTION_\nKirkehistoriker Johannes Fenger\n_START_PARAGRAPH_\nJohannes Ferdinand Fenger var pr\xc3\xa6st ved H\xc3\xb8je Taastrup Kirke 1854-1861. Fenger var kirkehistoriker og opn\xc3\xa5ede i 1828 den teologiske licentiatgrad p\xc3\xa5 en afhandling om den antikristne filosof Celsus. Fenger tog initiativ til stiftelsen af Selskabet for Danmarks Kirkehistorie og var formand for Det Danske Missionsselskab. Fenger havde et n\xc3\xa6rt venskab med digteren B.S. Ingemann, som ofte bes\xc3\xb8gte ham i pr\xc3\xa6steg\xc3\xa5rden.\n_START_SECTION_\nMalerkunst\n_START_PARAGRAPH_\nMaleren L.A. Ring malede i de \xc3\xa5r, han boede i Baldersbr\xc3\xb8nde, en r\xc3\xa6kke motiver af H\xc3\xb8je Taastrup Kirke.\n_START_SECTION_\nFilm\n_START_PARAGRAPH_\nFilmen Jagten fra 2012 bruger H\xc3\xb8je Taastrup Kirke som kulisse i en central scene, hvor hovedpersonen Lucas (Mads Mikkelsen) er til julegudstjeneste.'